b"\n_START_ARTICLE_\nTeresa Cabarr\xc3\xbas i de Abaria\n_START_SECTION_\nBiografia\n_START_PARAGRAPH_\nUn cop instal\xc2\xb7lada amb la fam\xc3\xadlia a Barcelona, estudi\xc3\xa0 dibuix i pintura. Parlava diversos idiomes i era aficionada a la literatura. Conegu\xc3\xa9 Frank Marshall, amb qui es cas\xc3\xa0 el 1917 al Consolat Brit\xc3\xa0nic de Barcelona. Conegu\xc3\xa9 tamb\xc3\xa9 en aquella \xc3\xa8poca Enric Granados. Despr\xc3\xa9s de la mort sobtada del m\xc3\xbasic, el 1916, feu costat al seu marit quan es va fer c\xc3\xa0rrec de l\xe2\x80\x99escola de m\xc3\xbasica fundada per Granados, que esdevindria l\xe2\x80\x99Acad\xc3\xa8mia Marshall. Excepte el anys de la guerra civil, en qu\xc3\xa8 estigu\xc3\xa9 a Casablanca, sempre va viure a Barcelona vinculada a la prestigiosa Acad\xc3\xa8mia musical.\n_START_SECTION_\nLa dedicaci\xc3\xb3 a l\xe2\x80\x99Acad\xc3\xa8mia Marshall\n_START_PARAGRAPH_\nLa participaci\xc3\xb3 de Teresa Cabarr\xc3\xbas en l\xe2\x80\x99escola de m\xc3\xbasica tingu\xc3\xa9 el projecte m\xc3\xa9s ambici\xc3\xb3s en els cursos de Declamaci\xc3\xb3 i Estudis literaris, uns programes que \xe2\x80\x93al llarg de tres cursos\xe2\x80\x93 tenien la intenci\xc3\xb3 de promoure la formaci\xc3\xb3 ling\xc3\xbc\xc3\xadstica, liter\xc3\xa0ria i art\xc3\xadstica dels futurs m\xc3\xbasics, i de dotar-los \xe2\x80\x93al llarg del per\xc3\xadode d'aprenentatge de piano\xe2\x80\x93 dels instruments necessaris, \xc2\xabdels elements t\xc3\xa8cnics per parlar i escriure amb total correcci\xc3\xb3 i bon gust\xc2\xbb. I establ\xc3\xad \xc2\xabque com a mostra de l'efic\xc3\xa0cia d'aquests cursos, i com a pr\xc3\xa0ctica, els alumnes donaran a la sala d'actes de l'Acad\xc3\xa8mia, confer\xc3\xa8ncies, recitals po\xc3\xa8tics, represent\xc3\xa0cions esc\xc3\xa8niques, etc\xc2\xbb._NEWLINE_Val a dir que una bona part de l\xe2\x80\x99alumnat de les acad\xc3\xa8mies musicals de l\xe2\x80\x99\xc3\xa8poca era femen\xc3\xad i les activitats que emprengu\xc3\xa9 Teresa Cabarr\xc3\xbas a l\xe2\x80\x99Acad\xc3\xa8mia Marshall pretenien augmentar el cabal cultural d\xe2\x80\x99unes alumnes de classe mitjana o burgesa que en molts casos tenien en l\xe2\x80\x99ensenyament del piano la seva \xc3\xbanica formaci\xc3\xb3._NEWLINE_Va tenir la facultat de congregar al seu entorn, en el context de l\xe2\x80\x99Acad\xc3\xa8mia Marshall, un cercle \xc3\xadntim que sovintej\xc3\xa0 en aquestes activitats pedag\xc3\xb2giques complement\xc3\xa0ries destinades a promoure la formaci\xc3\xb3 art\xc3\xadstica i cultural dels joves alumnes\xcb\x90 concerts, sessions teatrals, confer\xc3\xa8ncies i recitals de poesia, en qu\xc3\xa8 tant es llegia Garc\xc3\xada Lorca com Carner o les poetes americanes._NEWLINE_Dins dels cicles de confer\xc3\xa8ncies liter\xc3\xa0ries o d\xe2\x80\x99hist\xc3\xb2ria de l\xe2\x80\x99art o b\xc3\xa9 per als recitals po\xc3\xa8tics, compt\xc3\xa0 amb Maria Luz Morales, Carmela Eulate, Pilar de Plasencia, Maria Verger, Maria Rusi\xc3\xb1ol Den\xc3\xads o Elisabeth Mulder. Dins dels programes de concerts, tingu\xc3\xa9 la col\xc2\xb7laboraci\xc3\xb3 de compositors com Frederic Mompou, Xavier Montsalvatge, Gibert Camins. I de professorat i alumnes de l'escola com ara Alicia de Larrocha, Consol G\xc3\xbcell, Giocasta Kussrow, Rosa Balcells... En l'activitat teatral que va introduir a l\xe2\x80\x99escola, inclo\xc3\xafa l'aprenentatge de les t\xc3\xa8cniques de respiraci\xc3\xb3, dicci\xc3\xb3 i mem\xc3\xb2ria; despr\xc3\xa9s, en les sessions de \xe2\x80\x98teatre de cambra\xe2\x80\x99 es presentaven autors cl\xc3\xa0ssics i tamb\xc3\xa9 obres de les quals ella mateixa n\xe2\x80\x99era autora: El sarao, en qu\xc3\xa8 glossa la poesia de B\xc3\xa9cquer, Sue\xc3\xb1o de amor esquivo, una evocaci\xc3\xb3 de Juana In\xc3\xa9s de la Cruz; Y dicen que muri\xc3\xb3 de amor, sobre la vida d\xe2\x80\x99Espronceda, obres empeltades de romanticisme tard\xc3\xa0 i dins de la tradici\xc3\xb3 cl\xc3\xa0ssica.\n_START_SECTION_\nM\xc3\xa9s enll\xc3\xa0 de l'Acad\xc3\xa8mia\n_START_PARAGRAPH_\nLa labor de divulgaci\xc3\xb3 cultural que dugu\xc3\xa9 a terme s\xe2\x80\x99estengu\xc3\xa9 m\xc3\xa9s enll\xc3\xa0 de l\xe2\x80\x99escola i Teresa Cabarr\xc3\xbas form\xc3\xa0 part de diverses entitats, com el Patronat de la Resid\xc3\xa8ncia Internacional de Senyoretes Estudiants de Barcelona, des de les quals dinamitz\xc3\xa0 \xe2\x80\x93per mitj\xc3\xa0 del que anomen\xc3\xa0 sessions d\xe2\x80\x99art\xe2\x80\x93 la formaci\xc3\xb3 cultural del jovent. Organitz\xc3\xa0 homenatges, \xe2\x80\x93o b\xc3\xa9 hi particip\xc3\xa0\xe2\x80\x93 a diferents m\xc3\xbasics o autors literaris. Aix\xc3\xad, form\xc3\xa0 part del Comit\xc3\xa9 pro-monument Enric Granados, constitu\xc3\xaft a Barcelona per iniciativa de Pau Casals;\xc2\xa0 form\xc3\xa0 part de l\xe2\x80\x99Agrupaci\xc3\xb3 Art\xc3\xadstica Eduard Marquina, que pos\xc3\xa0 als escenaris, dins del programa Arte y Cultura, obres d\xe2\x80\x99Oscar Wilde; o particip\xc3\xa0 en l\xe2\x80\x99homenatge a Apel\xc2\xb7les Mestres celebrat l'any 1935._NEWLINE_La seva tasca de divulgadora liter\xc3\xa0ria la port\xc3\xa0 a iniciar-se en la difusi\xc3\xb3 radiof\xc3\xb2nica i el gener de l'any 1936 participava en una emissi\xc3\xb3 a R\xc3\xa0dio Barcelona (EAJ-1) dedicada a breus comentaris sobre \xc2\xabLa Poesia a trav\xc3\xa9s del micr\xc3\xb2fon\xc2\xbb i a la recitaci\xc3\xb3 po\xc3\xa8tica."